หุ้นไทยพรุ่งนี้(21 พ.ย.)ผวาต่อเนื่อง! ล่าสุด 22.53น. ยุโรปร่วงยกแผง-ดาวน์ฯลบกว่า 400 จุด
หุ้นไทยพรุ่งนี้(21 พ.ย.)ผวาต่อเนื่อง! ล่าสุด 22.53น. ยุโรปร่วงยกแผง-ดาวน์ฯลบกว่า 400 จุด
20 พ.ย. 2561

ผู้สื่อข่าวรายงานว่า ดัชนีเฉลี่ยอุตสาหกรรมดาวโจนส์ ล่าสุด ณ เวลา 22.53 น.ตามเวลาไทย อยู่ที่ 24,518.10 จุด ลดลง 499.34 จุด หรือ 2.00%
ทั้งนี้ ดัชนีดาวโจนส์ปรับตัวลดลงเกือบ 500 จุดในวันนี้ เนื่องจากนักลงทุนผิดหวังต่อการเปิดเผยผลประกอบการของบริษัททาร์เก็ตอซึ่งเป็นบริษัทค้าปลีกรายใหญ่ของสหรัฐ ดิ่งลงเกือบ 10% หลังจากที่บริษัทเปิดเผยรายได้สูงกว่าคาดในไตรมาส 3 แต่กำไรและยอดขายต่ำกว่าคาด
นอกจากนี้ ตลาดยังถูกกดดันจากหุ้นกลุ่มเทคโนโลยี โดยหุ้นในกลุ่ม FAANG (เฟซบุ๊ก แอปเปิล อเมซอน เน็ตฟลิกซ์ และอัลฟาเบท ซึ่งเป็นบริษัทแม่ของกูเกิล) ต่างปรับตัวลง โดยหุ้นในกลุ่ม FAANG ซึ่งอยู่ในกลุ่มเทคโนโลยีในตลาดหุ้นวอลล์สตรีท มีมูลค่าตลาดดิ่งลงมากกว่า 1 ล้านล้านดอลลาร์ หุ้นของแต่ละบริษัทได้ทรุดตัวลงไม่ต่ำกว่า 20% เมื่อเทียบกับระดับสูงสุดในรอบ 52 สัปดาห์
ขณะเดียวกัน ขณะเดียวกันดัชนี NASDAQ อยู่ที่ระดับ 6,984.34 จุด ลดลง 43.80 จุด, -0.67% และ S&amp;P500 อยู่ที่ระดับ 2,652.30 ปรับตัวลดลง 42 จุด หรือ 1.56%
นอกจากนี้ตลาดหุ้นยุโรปอยู่ในแดนลบเช่นเดียวกัน โดย STOXX600 อยู่ที่ระดับ 351.53 ปรับตัวลดลง 3.81 จุด หรือ 1.07% ดัชนี CAC-40 ตลาดหุ้นฝรั่งเศสอยู่ที่ระดับ 4,927.04 จุด ลดลง 58.41 จุด, -1.17% ดัชนี DAX ตลาดหุ้นเยอรมันเปิดที่ 11,071.59 จุด ลดลง 176.89 จุด, -1.57% ,ดัชนี FTSE100 อยู่ที่ระดับ 6951.41 จุด ปรับตัวลดลง 49.48 จุด หรือ 0.71%
ขณะที่ดัชนีดาวโจนส์ล่วงหน้า (Dow Jones Futures) ณ เวลา 23.14 น. (ตามเวลาประเทศไทย) ลบ 399 จุด หรือ 1.61% สู่ระดับ 24,830.00 จุด
ด้านค่าเงินบาทล่าสุด อยู่ที่ 32.975 บาทต่อดอลลาร์สหรัฐฯ อ่อนค่าลง 0.042 บาทต่อดอลลาร์สหรัฐฯ หรือ 0.16%
ส่วนสัญญาน้ำมันดิบเวสต์เท็กซัสล่วงหน้า (WTI Futures) ลดลง 2.75 ดอลลาร์ หรือ 4.81% สู่ระดับ 54.45 ดอลลาร์/บาร์เรล ด้านสัญญาน้ำมันดิบเบรนด์ล่วงหน้า (Brent Futures) ลดลง 2.98 ดอลลาร์ หรือ 4.46% สู่ระดับ 63.81 ดอลลาร์/บาร์เรล
ขณะที่อัตราผลตอบแทนพันธบัตรรัฐบาลสหรัฐอายุ 10 ปี ปรับตัวขึ้นสู่ระดับ 3.055% ขณะที่อัตราผลตอบแทนพันธบัตรรัฐบาลอายุ 30 ปี ปรับตัวขึ้นสู่ระดับ 3.309%
โดยการที่ตลาดหุ้นส่วนใหญ่ และการซื้อขายล่วงหน้าอยู่ในแดนลบนั้น คาดว่าจะเป็นปัจจัยกดดันตลาดหุ้นไทยให้ปรับตัวลดลง หลังจากที่ดัชนีปิดตลาดวันนี้ (20 พ.ย.2561) ที่ระดับ 1,612.03 จุด ลบ 24.45 จุด หรือ 1.49% มูลค่าการซื้อขาย 3.64 หมื่นล้านบาท 
ทั้งนี้ โกลด์แมน แซคส์ บริษัทวาณิชธนกิจที่เป็นผู้รับค้ำประกันการออกหลักทรัพย์รายใหญ่ ได้ออกรายงานทิศทางการลงทุนประจำปี 2562 ในวันนี้ โดยแนะนำให้นักลงทุนทั่วไป, กองทุนรวม และกองทุนบำนาญเพิ่มการถือครองเงินสดในช่วงที่การลงทุนในตลาดหุ้นมีความเสี่ยงสูง และให้ผลตอบแทนไม่มากนัก ท่ามกลางแรงกดดันจากการทำสงครามการค้าระหว่างสหรัฐและจีน
ทั้งนี้ ยังแนะนำให้นักลงทุนซื้อหุ้น Defensive ซึ่งเป็นหุ้นกลุ่มปลอดภัย มีปัจจัยพื้นฐานดี และราคาปรับตัวไม่หวือหวา ท่ามกลางความกังวลที่เพิ่มขึ้นเกี่ยวกับการเกิดภาวะเศรษฐกิจถดถอยในสหรัฐ
ขณะเดียวกัน โกลด์แมน แซคส์ ระบุว่า หากสหรัฐเดินหน้าเพิ่มการจัดเก็บภาษีนำเข้าต่อสินค้าจีนเป็น 25% ในปีหน้า ก็จะส่งผลกระทบอย่างมากต่อผลประกอบการของบริษัทสหรัฐ โดยจะฉุดการขยายตัวของกำไรบริษัท ถึงแม้ยังเชื่อว่าตลาดหุ้นจะยังคงอยู่ในภาวะกระทิงในปีหน้า แต่ก็จะแกว่งตัวมากขึ้น ขณะที่นักลงทุนกังวลเกี่ยวกับการเกิดภาวะเศรษฐกิจถดถอยในสหรัฐในปี 2563
 